Xalqimiz daromadlari oshishi uchun qanday choralar zarur?

Partiya ijtimoiy yo‘naltirilgan bozor iqtisodiyoti tarafdori sifatida yuksak texnologiyali mahsulot, ma’lumotlar jadal almashinuvi texnologiyasi va virtual moliyaviy xizmatlarga tayangan raqamli iqtisodiyotning yalpi ichki mahsulot tarkibidagi ulushini 2025-yilga qadar 45% ga yetkazishni muhim vazifa deb biladi.
Biz iqtisodiy sohada respublikamizda olib borilayotgan makroiqtisodiy barqarorlikni yanada mustahkamlash, iqtisodiy o‘sish sur’atlarini davom ettirish, budjet hamda milliy valyutamiz barqarorligini ta’minlash, bank va sug‘urta tizimlarini yanada mustahkamlash tarafdorimiz.

Biz raqamli iqtisodiyot rivojida innovatsion yondashuvni muhim, deb bilamiz hamda taraqqiyotning barqaror davomiyligida davlatning muvofiqlashtiruvchilik faoliyati yetakchi ekanligini e’tirof etamiz.
Biz barqaror iqtisodiy o‘sish va xalqimiz daromadining izchil oshirishning muhim omili sifatida kichik biznesni davlat tomonidan har tomonlama qo‘llab-quvvatlash zarur, deb bilamiz.
Biz O‘zbekistonda “aqlli bino, aqlli shahar” konsepsiyasini keng joriy etish tarafdorimiz. Ushbu konsepsiya energetik va moddiy resurslarni iste’mol qilish darajasini tushirish, qurilishning insonlar salomatligi va atrof-muhitga bo‘lgan salbiy ta’sirini kamaytirish, shaharlarning “yashil belbog‘lari”ni kengaytirish va himoya qilish, toza chuchuk suv manbalarini muhofaza qilish, shaharni rejalashtirish ishlariga yondashuvni tubdan o‘zgartirish, tabiatning sanoat korxonalari tomonidan ifloslanishini kamaytirish, chang va zaharli moddalarni ko‘p yutuvchi dov-daraxtlar ko‘lami va turini oshirish, shaharlar va sanoat korxonalari atrofida yashil maydonlar barpo etish kabi chora-tadbirlarni nazarda tutadi.
Inson hayotining sifati u yashayotgan atrof-muhit sharoitiga bevosita bog‘liq bo‘lib, bu ijtimoiy-iqtisodiy rivojlanishning muhim ko‘rsatkichlaridan biridir. Biz milliy iqtisodimizning “to‘rtinchi sanoat inqilobi” prinsiplariga o‘tishi tarafdorimiz. Ushbu dastur qayta tiklanuvchi tabiiy resurslardan foydalanish, yangi manbalarni izlab topish, bir vaqtning o‘zida tabiatga bosim o‘tkazmay turib, iqtisodiyotni rivojlantirish nuqtalarini topishga asoslanadi.
Biz mamlakat iqtisodiyotida energiyani tejovchi texnologiyalarni keng joriy qilish, qayta tiklanadigan energiya manbalariga o‘tish tarafdorimiz. Bu – tezkor rivojlanish va iqtisodiy raqobatdoshlikni oshirishning zaruriy sharti va muhim omilidir.
Biz qishloq xo‘jaligida “hayotiy va samarali” dehqonchilik tarafdorimiz. Bu borada rivojlangan demokratik mamlakatlarning ekologik toza oziq-ovqat mahsulotlari sanoatini rag‘batlantirishning turli mexanizmlarini qo‘llash sohasidagi tajribasidan keng foydalanish, mahalliy ishlab chiqaruvchilarni qo‘llab-quvvatlashni taklif qilamiz.
Shuningdek, budjet sohasi xodimlari uchun budjetdan tashqari mablag‘lar hisobidan idoraviy uy-joylar qurilishi hajmini kengaytirish, qurilayotgan uy-joylarning sifatini oshirish ham “Adolat” SDP oldida turgan eng muhim vazifalardan biridir.
O‘zbekiston “Adolat” SDPdan ko‘rsatilgan nomzodlarga ovoz bering!
O‘zbekiston “Adolat” SDP matbuot xizmati